Document ID: 32003D0671

Komission päätös,
tehty 27 päivänä elokuuta 2003,
muun muassa Liettuasta peräisin olevan urean ja ammoniumnitraatin liuosseoksen tuontiin sovellettavien polkumyyntitoimenpiteiden osittaisen välivaiheen tarkastelun yhteydessä tarjotun sitoumuksen hyväksymisestä
(2003/671/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1), jäljempänä "perusasetus", sellaisena kuin se on viimeksi muutettuna asetuksella (EY) N:o 1972/2002(2), ja erityisesti sen 8 artiklan,
on kuullut neuvoa-antavaa komiteaa asiasta,
sekä katsoo seuraavaa:
A. MENETTELY
(1) Neuvosto otti asetuksella (EY) N:o 1995/2000(3) käyttöön lopulliset polkumyyntitullit muun muassa Liettuasta peräisin olevan urean ja ammoniumnitraatin liuosseoksen tuonnissa. Asetuksessa säädettiin kaikkiin liettualaisiin vientiä harjoittaviin tuottajiin sovellettavan toimenpiteen muodoksi paljoustulli, joka on 3,98 euroa tonnilta.
(2) Toisessa menettelyssä otettiin tammikuussa 2002 käyttöön neuvoston asetuksella (EY) N:o 92/2002(4) muun muassa Liettuasta peräisin olevaan urean tuontiin sovellettavat lopulliset polkumyyntitoimenpiteet paljoustullin muodossa. Ainoa liettualainen urean vientiä harjoittava tuottaja Stock Company Achema, jäljempänä "Achema" vapautettiin kuitenkin kyseisistä tulleista komission päätöksellä 2002/498/EY(5) ja asetuksen (EY) N:o 92/2002 muuttamisesta annetulla neuvoston asetuksella (EY) N:o 1107/2002(6). Korvaavien järjestelyjen vaaran poistamiseksi Achema sitoutui sitoumuksellaan noudattamaan vähimmäistuontihintoja ja ilmoittamaan komissiolle paitsi urean myös muiden typpilannoitteiden eli ammoniumnitraatin sekä urean ja ammoniumnitraatin liuosseoksen yhteisöön tapahtuvasta viennistä.
B. TARKASTELUA KOSKEVA PYYNTÖ
(3) Liettualainen vientiä harjoittava tuottaja Achema esitti syyskuussa 2002 perusasetuksen 11 artiklan 3 kohdan mukaisesti pyynnön osittaisesta välivaiheen tarkastelusta. Pyyntö oli rajattu koskemaan toimenpiteen muotoa sekä erityisesti sitä, voidaanko pyynnön esittäjän tarjoama sitoumus hyväksyä.
(4) Pyyntö perustui siihen, että pyynnön esittäjä sitoutui ureaa koskevassa polkumyynnin vastaisessa menettelyssä noudattamaan hintakuria urean ja ammoniumnitraatin liuosseoksen osalta ja esitti näytön siitä, että se oli tässä menettelyssä valmis antamaan samanlaisen sitoumuksen, jolla poistettaisiin polkumyynnin vahingolliset vaikutukset ja jota voitaisiin valvoa.
(5) Kuultuaan neuvoa-antavaa komiteaa komissio päätti, että oli olemassa riittävä näyttö välivaiheen tarkastelun vireille panemiseksi, ja se julkaisi Euroopan yhteisöjen virallisessa lehdessä(7) tarkastelun vireillepanoa koskevan ilmoituksen ja pani vireille asiaa koskevan tutkimuksen.
C. SITOUMUKSEN HYVÄKSYMINEN
(6) Menettelyä koskevat näkökohdat ja välivaiheen tarkastelua koskevan tutkimuksen päätelmät on esitetty yksityiskohtaisesti neuvoston asetuksessa (EY) N:o 1675/2003(8).
(7) Tarjoamassaan sitoumuksessa Achema sitoutui myymään urean ja ammoniumnitraatin liuosseosta suoraan Liettuasta yhteisön riippumattomille asiakkaille vähimmäishintaan. Lisäksi Achema sitoutui antamaan komissiolle säännöllisesti seikkaperäiset kertomukset, mikä mahdollistaa sitoumusten edellytysten tehokkaan seurannan. Lisäksi kun kyse on vaarasta, että toimenpidettä kierretään toisilla tuotteilla tapahtuvalla ristiin korvaamisella, on syytä muistaa, että Achema on noudattanut sen muihin yhteisöön viemiin lannoitteisiin sovellettavia tuonnin vähimmäistuontihintoja ureaa koskevan sitoumuksen yhteydessä. Näissä olosuhteissa katsotaan, että toimenpiteen kiertämisen vaara on vähäinen.
(8) Tarkastelua koskevassa tutkimuksessa pääteltiin, että Acheman tarjoama sitoumus poistaisi polkumyynnin vahingolliset vaikutukset ja että komissio voi seurata sitä tehokkaasti, mistä syystä sitoumus voidaan hyväksyä. Achemalle on ilmoitettu niistä olennaisista seikoista, huomioista ja velvoitteista, joihin hyväksyminen perustuu.
(9) Jotta komissio voisi seurata tehokkaasti Acheman sitoumuksen noudattamista, vapaaseen liikkeeseen luovutusta koskevaa pyyntöä tulliviranomaiselle esitettäessä on mahdollista saada vapautus polkumyyntitullista ainoastaan esittämällä kauppalasku, johon sisältyvät ainakin asetuksen (EY) N:o 617/2000(9) liitteessä mainitut tiedot. Näitä tietoja tarvitaan, jotta tulliviranomaiset voivat varmistaa, että lähetys vastaa kaupallisten asiakirjojen tietoja riittävän tarkasti. Jos tällaista kauppalaskua ei esitetä tai jos se ei vastaa tullille esitettyä tuotetta, on sovellettava asianmukaista polkumyyntitullia.
(10) Jos sitoumusta epäillään rikottavan, sitä rikotaan tai se peruutetaan, polkumyyntitulli voidaan ottaa käyttöön perusasetuksen 8 artiklan 9 ja 10 kohdan mukaisesti. Achemalle on ilmoitettu rikkomisen seuraamuksista.
D. NIMEN JA OSOITTEEN MUUTTUMINEN
(11) Osittaista välivaiheen tarkastelua koskevan tutkimuksen aikana yritys ilmoitti komissiolle, että sen nimi ja osoite olivat muuttuneet. Nimenvaihdos johtui siitä, että yrityksen aikaisempaa yhtiömuotoa, joka oli osakeyhtiö, ei enää esiinny Liettuassa. Yrityksen uusi nimi on Stock Company Achema. Osoitteen muuttuminen johtui Liettuan postijärjestelmän muuttumisesta.
(12) Komissio on tutkinut nämä tiedot, joista käy ilmi, etteivät nämä muutokset vaikuta mihinkään lannoitteiden (ammoniumnitraatti, urea sekä urean ja ammoniumnitraatin liuosseos) valmistukseen, myyntiin ja vientiin liittyviin yrityksen toimiin,
ON TEHNYT TÄMÄN PÄÄTÖKSEN:
1 artikla
Hyväksytään jäljempänä mainitun tuottajan muun muassa Liettuasta peräisin olevan urean ja ammoniumnitraatin liuosseoksen vesi- ja ammoniakkiliuoksina tapahtuvaa tuontia koskevan polkumyynnin vastaisen menettelyn yhteydessä tarjoama sitoumus.
TAULUKON PAIKKA
2 artikla
Tämä päätös tulee voimaan 26 päivänä syyskunta 2003.
Tehty Brysselissä 27 päivänä elokuuta 2003.

Labels: 3
4
18
6